ธปท.ปรับข้อมูลสถิติสินเชื่อใหม่เน้นสะท้อนธุรกรรมจริง
ธปท.ปรับข้อมูลสถิติสินเชื่อการค้าใหม่ ให้สะท้อนธุรกรรมที่แท้จริงมากขึ้น ตรงตามหลักสถิติ มีประโยชน์ในการนำข้อมูลไปใช้ต่อ
29 ก.ย. 2553

ธปท.ปรับข้อมูลสถิติสินเชื่อการค้าใหม่ ให้สะท้อนธุรกรรมที่แท้จริงมากขึ้น ตรงตามหลักสถิติ มีประโยชน์ในการนำข้อมูลไปใช้ต่อ
นางอมรา ศรีพยัคฆ์ ผู้อำนวยการอาวุโส ฝ่ายบริหารข้อมูล ธนาคารแห่งประเทศไทย(ธปท.) เปิดเผยว่า ธปท.ได้มีการปรับปรุงข้อมูลสถิติด้านสินเชื่อการค้าใหม่ เพื่อให้ได้ข้อมูลที่ถูกต้อง สะท้อนข้อมูลและขนาดธุรกรรมที่แท้จริงมากขึ้น และตรงกับหลักสถิติที่ถูกต้อง จากเดิมที่ธปท.ใช้ข้อมูลจากวิธีการสุ่มทางสถิติในฐานข้อมูลปี 2544 – 2546 โดยเปลี่ยนใหม่เป็น ธปท.ทำการสำรวจเองโดยตรง กับผู้ประกอบการายใหญ่ที่มีมูลค่าการค้าตั้งแต่ 2,000 ล้านบาทขึ้นไป ซึ่งได้เริ่มทำมาตั้งแต่ปี 2548 กระทั่งปัจจุบัน  
ทั้งนี้ การปรับข้อมูลสินเชื่อการค้าดังกล่าว อาจมีผลทำให้ข้อมูลในส่วน สถิติดุลการชำระเงิน หนี้ต่างประเทศ และฐานะการลงทุนระหว่างประเทศ เปลี่ยนไปจากฐานข้อมูลเดิม ที่ธปท.เคยเปิดเผยกับสาธารณะในช่วงที่ผ่านๆมาบ้าง แต่ไม่มีอะไรน่ากังวล
“ผลของการปรับข้อมูลสินเชื่อการค้า อาจมีผลให้ยอดหนี้ต่างประเทศเพิ่มขึ้นสูงผิดปกติ ดังนั้น ถ้าตัวเลขข้อมูลเศรษฐกิจเรื่องดุลการชำระเงินในเดือนก.ย.ปีนี้ ที่จะแถลงในวันที่ 30 ก.ย.นี้เพิ่มสูงขึ้นผิดปกติ หนี้สินต่างประเทศเราเพิ่มสูงผิดปกติ ก็ไม่ต้องตกใจ เนื่องจากหนี้จริงของประเทศได้เพิ่มขึ้น การปรับข้อมูลเหล่านี้ธปท.ไม่ได้ทำเพื่อลดตัวเลขข้อมูลปริมาณการเคลื่อนย้ายเงินทุนไหลเข้าหรือไหลออก ให้คลาดเคลื่อนจากความจริง หรือไม่เกี่ยวข้องกับการดูแลค่าเงินบาทแต่อย่างใด”นางอมรากล่าว